एलेक्स र राजेन्द्रलाई टेबलटेनिसमा स्वर्ण
केभीपीपीसीका एलेक्स महर्जनले बृहत खेलकुद महोत्सवअन्तर्गत ललितपुर जिल्लास्तरीय टेबलटेनिस प्रतियोगिताको पुरुष सिंगल्समा स्वर्ण पदक जितेका छन् ।
काठमाडौँ — केभीपीपीसीका एलेक्स महर्जनले बृहत खेलकुद महोत्सवअन्तर्गत ललितपुर जिल्लास्तरीय टेबलटेनिस प्रतियोगिताको पुरुष सिंगल्समा स्वर्ण पदक जितेका छन् ।बिहीबार फाइनलमा एलेक्सले आफ्नै क्लबका सुनील महर्जनलाई ९–११, ११–९, ७–११, ११–३, ११–५, ११–५ को सेटमा पराजित गरे । अन्तर्राष्ट्रिय र राष्ट्रिय प्रतियोगिता नखेलेका खेलाडीको पुरुष सिंगल्स ‘बी’ प्रतिस्पर्धामा सीवाईसीका राजेन्द्रमान श्रेष्ठ विजेता बने । उनले फाइनलमा एलटीटीसीका सलिम ताम्राकारलाई ११–८, ८–११, ५–११, ११–५, १२–१० ले हराए । एलटीटीसीका विभूष श्रेष्ठ र सोल्चापुखू स्पोर्ट्सका सुशील वज्राचार्य तेस्रो भए ।सातदोबाटोस्थित अन्तर्राष्ट्रिय खेलकुद परिसरमा भेट्रान ४० वर्षमाथि पुरुष सिंगल्समा गोड स्पिनका राजेश्वर महर्जनले फाइनलमा सीवाईसीका राजु शाक्यलाई ११–९, ११–८, ६–११, ११–७ ले हराएर स्वर्ण जिते । एपीएमका ठाकुर थापा र सीवाईसीका विक्रम श्रेष्ठ तेस्रो भए ।अघिल्लो दिन यू–१६ गर्ल्समा योङ्गी पौडेलले स्वर्ण जितेकी थिइन् । उनले अंकिता वज्राचार्यलाई ३–० को सोझो सेटमा हराएकी थिइन् ।ललितपुर जिल्ला खेलकुद विकास समितिद्वारा आयोजित प्रतियोगिताका विजेतालाई नेपाली कांग्रेस ललितपुर सभापति जितेन्द्र मलेखु, टेबलटेनिस संघका अध्यक्ष चतुरानन्द राजवैद्य, ललितपुर टेबलटेनिस क्लबका अध्यक्ष उर्दिप जोशी, ललितपुर जिखेविसका अध्यक्ष विनोद महर्जन, राखेप पूर्व सदस्य सुदील शाहीलगायतले पुरस्कृत गरे । तीनदिने प्रतियोगितामा करिब १ सय ८० खेलाडीले विभिन्न ११ स्पर्धामा प्रतिस्पर्धा गरेको ज्याकी महर्जनले जनाएका छन् ।